„Ja sam rođen tamo na salašu,

u ravnici kraj maloga rita,

ljuljali me talasi Dunava,

milovala vojvođanska žita.“ Salaš u Malom Ritu

Nasuprot modernom je tradicionalno. Vekovima čuvana tradicija i kultura delimično je zatočena u salašima, koji su karakteristični za podneblje Vojvodine. Ranije su bili zaboravljeni i pokriveni velom pustoši, a danas su adaptirani kao turističke atrakcije u vidu objekata za smeštaj, restorana i objekata za provođenje slobodnog vremena. Salaši su danas sinonim za seoski turizam i pružaju mogućnost turistima da se vrate u prošlost na kratko i dožive čari vojvođanskih salaša. Salaši su prepoznatljivi po tamburašima, gostoprimstvu, bogatoj i ukusnoj trpezi i multikulturalnosti naroda, koji žive na prostorima Vojvodine.

O salašima

Salaši predstavljaju domaćinstva, koja se sastoje od kuće i pomoćnih objekata za obradu zemlje i gajenje stoke. Reč salaš potiče od reči iz mađarskog jezika (szallas-smeštaj). Salaši nastali su u prvoj polovini XIX veka i predstavljali su staništa stočara, a kasnije i ratara. Prvobitna namena im je bila vezana za letnji boravak ljudi radi obrade zemlje, dok su nešto kasnije njihovi vlasnici postajali stalni stanovnici na svojim posedima. Najveći broj salaša je izgrađen oko 1848. godine, a nakon Drugog svetskog rata, mnogo njih je srušeno. Danas postoji oko 100 salaša od kojih je 25 adaptirano za boravak turista. U njima najčešće borave turisti, koji dolaze iz gradskih sredina u želji da osete čari tradicionalnog načina života i privređivanja kao i da uživaju u lokalnoj kulturi i gastronomiji. Iako su napušteni mnogi, danas su salaši brend domaćeg turizma i mnoge turističke agencije u svojoj ponudi imaju ture, koje uključuju posete salašima.

Dida Hornjakov, Sombor

Ovaj salaš je sagrađen 1901. godine kao poljoprivredno gazdinstvo, dok turističku namenu ima od 2008. godine. Udaljen je oko 3 kilometara od Sombora. Salaš poseduje izložbeni prostor, u kome se može videti nameštaj sa kraja XIX i početka XX veka i svečana bunjevačka nošnja, prodajno-izložbeni prostor u kome se mogu kupiti suveniri kao i radionicu starih zanata, salu za ručavanje i dr. Što se tiče smeštaja, salaš nudi mogućnost boravka u jednokrevetnim i dvokrevetnim sobama sa 4 zvezdice.

Postoji mogućnost organizacije individualnih i grupnih poseta kao i poslovnih i svečanih događaja. S obzirom da je u pitanju poljprivredno gazdistvo, potrebno je najaviti svaku posetu unapred. Autentićna bačka gastronomija, prirodni ambijent, tradicionalni stil življenja i veliki broj domaćih životinja su ono što će vam se na ovom salašu najviše svideti. Možete ga posetiti i putem virtuelne ture. Ukoliko se opredelite za posetu ovom salašu, možete za 1.000 do 1.500 dinara konzumirati specijalitete u vidu malog, velikog i svečanog bačkog ručka. Na meniju su supa sa knedlama, piletina, gibanica kao i domaća rakija.

Brkin salaš, Čenej

Brkin salaš se nalazi na 17 kilometara udaljenosti od Novog Sada, na putu prema Sirigu i Srbobranu. Izgrađen je 1904. godine i tada je nosio naziv Salaš 213. Naziv Brkin salaš dobio je po jednom og mnogih vlasnika Ozrenu Miodragoviću Brki. Danas je u vlasništvu porodice Matić. Smeštajnu ponudu ovog salaša čine 4 dvokrevetne sobe, koje su opremljene na autentičan način za ove krajeve. Gosti su u obavezi da najave posetu.

Na salašu je moguće proslavljati različite vrste događaja u sali kapaciteta 50 mesta. Posebna specifičnost je salašarski način života, uživanje u prirodi, spavanje na starim krevetima sa ručno vezenom posteljinom, miris dunja i drugog voća. Za ljuibtelje prirode su na raspolaganju reka Jegrička i zmajevački ribnjaci. Meni je bogat i obuhvata razne specijalite kao što su supa, paprikaš, štrudla, kompoti, i dr. Noćenje sa doručkom košta 20 evra, dok je cena ručka od 500 do 800 dinara u zavisnosti od menija. Od nedavno na salašu postoji andrenalinski park za decu „Brkina avantura“ sa sportskim, rekreatvinim i edukativnim programom za decu starosti od 8 do 14 godina.

Salaš Katai, Mali Iđoš

Ovaj salaš radi od 1995. godine. Nalazi se u blizini sela Mali Iđoš, u središnjem delu Bačke. Može da smesti ukupno 80 ljudi u dvokrevetne, četvorokrevetne, petokrevetne i osmokrevetne sobe. Glavni deo salaša čine sobe, zemunica, trpezarija, amfiteatar kapaciteta 200 posetilaca i dr.

Pored toga, u ponudi su: Gostinska kuća (nalazi se na obali jezera, poseduje 4 odvojene dvokrevetne sobe sa kupatilima, saunu i hidromasažnu kadu, peć u dvorištu i dr.); Muzej pekarstva, u kome se gosti mogu upoznati sa tradicionalnim načinom pripreme hleba i da ga sami mese; Kuću starih zanata sa slikama, narodnim igračkama, furunom i razbojem, koji je star 100 godina. U okviru salaša, organizuju se različiti kampovi za decu kao što su kamp za jahanje, likovni kamp, sportski kamp i dr. Turisti mogu uživati u očuvanoj prirodi, upoznavati se sa domaćim životinjama, baviti se sportom i drugim aktivnostima.

Salaš 137, Čenej

Autentično seosko iskustvo moguće je steći na salašu 137, koji se nalazi na putu od Novog Sada prema Čeneju. Salaš raspolaže sa 13 soba, od toga je 5 sa francuskim ležajem i 8 dvokrevetnih soba, salom kapaciteta 70 mesta , baštom „Gazebo“ kapaciteta 80 mesta, letnjom baštom, teretanom i saunom. Za goste je posebno atraktivan spoj bogate gastronomije i autentične muzike, koja podrazumeva tamburaše. Gostima se nude specijaliteti Vojvodine kao što su gibanica, štrudla, teletina, bundevara, domaća supa sa rezancima i drugi specijaliteti kao i domaća pića. Gostima salaša nikada nije dosadno zbog brojnih sadržaja kao što si škola jahanja, vožnja fijakerom, sportski tereni, lov i dr. Ovaj salaš se nalazi i u ponudi turističkih agencija u okviru obilazaka dvoraca Vojvodine.

Salaš Ruža Majur, Bački vinogradi

Salaš Ruža Majur obuhvata površinu od 6 hektara i nalazi se u blizini Specijalnog rezervata prirode „Selevenjske pustare“. Tokom godine, redovno prima posetioce u okvriu individualnih i grupnih poseta. Salaš ima raznovrstan sadržaj u vidu otvorene terase, etno restorana, vinskog podruma i kuće za odmor. Ukoliko posetite ovaj salaš, možete se baviti igrama na otvorenom i to natezanjem konopca, skakanjem u džaku, odbojkom, fudbalom i drugim sportovima, ali isto tako možete peći slaninu pored logorske vatre, voziti se čamcem ili učestvovati u viteškom turniru.

Jelen Salaš, Palić

Ovaj salaš je udaljen od Palićkog jezera 1 kilometar. Predstavlja kompleks, koji se prostire na površini od oko 8000 kvadratnih metara. Poseduje ukupno 8 objekata: sobe, luksuzne sobe, restoran, pečenjaru, terasu, igralište za decu, kongresnu salu, i bazen. U ponudi je 14 soba kapaciteta 40 ležajeva. Gostima, kojiu borave na ovom salašu, moguće je organizovati posetu vinariji Vinski dvor, a na udaljenosti od 20 kilometara se nalazi Banja Kanjiža, koja je poznata po spa uslugama i kvalitetnoj usluzi.

Ovo je samo jedan od elemenata fantastične ponude koju turističke destinacije u zemlji postoje, poput fantastičnih planinskih meandra reka, ili pak sa druge strane fenomenalnih kanjona, baš kao što su ovo samo neki od salaša, koje možete posetiti i uživati u lepotama Vojvodine, gde se tradicija čuva a moderno prihvata na pravi način. Ovo je samo jedan d